LABORATORIJSKA VJEŽBA BR. 5

PROTEINI

Proteini predstavljaju  najznačajniji konstitutivni dio humanog organizma (od grčke riječi protos - zauzima prvo mjesto). Po strukturi su veoma heterogeni, a po funkciji specifični za pojedina tkiva. Sastavljeni su, najčešće, od amino kiselina povezanih peptidnim vezama. U pogledu elementarnog sastava sastoje se od ugljenika, vodonika, kiseonika, azota, rjeđe sumpora i fosfora i raznih metala. Metali se nalaze uglavnom u enzimima.

Prema sastavu proteine dijelimo na jednostavne proteine i složene proteine ili proteide kako ih još zovemo. Jednostavni proteini su izgrađeni samo iz aminokiselina dok proteidi sadrže, osim svoje proteinske strukture, i tzv. neproteinsku ili prostetičku grupu. Prema prostetičkoj grupi razlikujemo lipoproteine koji sadrže lipide, glikoproteine koji sadrže ugljene hidrate, hromoproteine koji sadrže obojenu komponentu, fosfoproteine koji sadrže fosfornu kiselinu, nukleoproteine koji sadrže nukleinsku kiselinu i metaloproteine koji sadrže u svojoj strukturi metale.

Osnovni konstitutivni dijelovi proteina su aminokiseline. U prirodi se nalazi preko 200 aminokiselina, u humanom organizmu oko 60, isključivo L-aminokiselina, ali samo njih 20 ulazi u sastav proteina i zovemo ih proteinogene. Sve proteinogene aminokiseline, sa izuzetkom glicina, imaju hiralne C-atome i enantiomere, a neke čak imaju i dijastereoizomere kao npr. izoleucin i treonin.

Po strukturi aminokiseline dijelimo na neutralne, kisele i bazne. Neutralne aminokiseline sadrže jednu amino i jednu karboksilnu grupu, a radikal može da bude nepolaran (glicin, alanin, valin, leucin, izoleucin, prolin i fenilalanin) ili polaran (triptofan, tirozin, serin, treonin, cistin, cistein, metionin). Kisele aminokiseline sadrže jednu amino i dvije karboksilne grupe. To su asparaginska i glutaminska kiselina. Bazne aminokiseline uz jednu karboksilnu grupu i jednu α-amino grupu sadrže još najmanje jednu amino grupu. Predstavnici su lizin, arginin, histidin, asparagin i glutamin. Neke aminokiseline ne može da sintetiše humani organizam i one se moraju unositi sa hranom. Zovemo ih esencijalnim aminokiselinama. To su valin, leucin, izoleucin, lizin, histidin, treonin, fenilalanin, triptofan, metionin i arginin. Drugu grupu proteinogenih aminokiselina može da sintetiše humani organizam i nije ih neophodno unositi sa hranom. To su glicin, alanin, serin, glutaminska kiselina, asparaginska kiselina, prolin, cistein, tirozin, asparagin i glutamin.

Pri katabilizmu aminokiselina one mogu da oksidacijom pređu do CO2 i H2O i posluže kao izvor energije, da posluže kao polazna jedinjenja za sintezu acetoacetata, da učestvuju u sintezi glukoze ili da pređu u druge aminokiseline. Na osnovu toga ih dijelimo na glikogene (glicin, alanin i serin) i ketogene (cistein, asparaginska kiselina, glutaminska kiselina, fenilalanin, tirozin i leucin). Postoji i posebna grupa aminokiselina koje katabolizmom daju C1 fragmente (metanal, formijat ili metil grupu). To su serin, glicin i histidin.





 Taložne reakcije na proteine

Proteini se mogu lako izdvojiti u vidu nerastvornog taloga brojnim reakcijama taloženja koje mogu da budu povratne (reverzibilne) i nepovratne (ireverzibilne). Kod reverzibilnih reakcija taloženja ne dolazi do dubljih promjena i protein je sačuvao svoju osnovnu strukturu i on se relativno lako može opet vratiti u prvobitno stanje npr. razređivanjem sa rastvaračem. Kod ireverzibilnog taloženja došlo je do promjene strukture proteina (denaturacije) i ova promjena je trajna. U grupu povratnih reakcija taloženja spadaju reakcije isoljavanja proteina pomoću soli lakih metala ili amonijevih soli, kao i reakcije taloženja proteina acetonom ili alkoholom. U grupu ireverzibilnih reakcija taloženja spadaju taloženje pomoću soli teških metala (Cu++, Fe++, Hg++, Pb++), taloženje alkaloidima, jakim mineralnim kiselinama i bazama i taloženje zagrijavanjem.

1. Taloženje proteina solima teških metala

Soli teških metala, čak i kao razblaženi rastvori, talože proteine iz njihovih rastvora gradeći metaloorganska jedinjenja. Ovako dobijeni talozi su nerastvorni u prvobitnom rastvaraču. Ovakvi procesi su ireverzibilni i kod njih dolazi do potpune denaturacije. Ovakve rakcije predstavljaju osnov uklanjanja soli teških metala iz organizma uzimanjem svježeg jajeta ili mlijeka.

Reagensi: 0,5 % Pb(CH3COO)2, 5 % CuSO4 x 5 H2O, 3 % AgNO3, 0,5 % HgCl2 i
zasićen rastvor NaCl
Pribor: Epruvete

Izvođenje eksperimenta: U 4 epruvete staviti pipetom po 2 mL rastvora proteina i zatim dodati po nekoliko kapi u prvu rastvora olovo-acetata, u drugu rastvora bakar-sulfata, u treću rastvora srebro-nitrata i u četvrtu rastvora živina-hlorida. U svim epruvetama nastaje talog. U epruvete sa talogom Pb++-protein kompleksa i Cu++-protein kompleksa nakon dodatka Pb- i Cu-soli dolazi do rastvaranja taloga. Ako se u epruvetu sa Hg-proteinom doda 7-10 kapi zasićenog rastvora NaCl talog se rastvara.

2. Taloženje proteina mineralnim kiselinama

Koncentrovani rastvori mineralnih kiselina, sa izuzetkom fosforne kiseline, uzrokuju nepovratno taloženje proteina iz rastvora. Taloženje se javlja kao posledica dehidratacije proteinskih čestica i obrazovanja soli, usljed reakcije molekula proteina i molekula kiselina. Višak kiseline, sa izuzetkom azotne kiseline, dovodi do rastvaranja nastalog proteina vjerovatno zbog djelimičnog razlaganja molekule proteina.

Reagensi: Rastvor proteina, konc. HCl, konc. HNO3, konc. H2SO4
Pribor: Epruvete

Izvođenje eksperimenta: U 3 epruvete se uzme po 1 mL kiselina (H2SO4, HCl i HNO3) i u svaku se pažljivo naspe po 1 mL rastvora proteina. Na granici dvije tečnosti obrazovaće se talog proteina u obliku bijelog prstena. Potom se sadržaj svake epruvete pažljivo protrese. U epruvetama, gdje su bile H2SO4 i HCl, dolazi do rastvaranja taloga, a u epruveti sa HNO3 talog ostaje i nakon mućkanja.


[bookmark: page45]Kvalitativne reakcije na proteine

Prisustvo proteina u rastvorima, biološkim tečnostima i tkivnim ekstraktima može da se uspješno dokaže nizom specifičnih reakcija koje se zasnivaju na velikoj reaktivnosti pojedinih aminokiselinskih ostataka, njihovih specifičnih grupa i njihovih karakterističnih polupeptidnih i proteinskih struktura.

Veliki broj aminokiselinskih ostataka u proteinima kao i slobodne aminokiseline (tirozin, fenilalanin, histidin, arginin, cistein, triptofan...) daju karakteristične bojene reakcije. Nekad su te reakcije zasnovane na osobinama karakteristične veze (peptidna

	veza)  ili  na  položaju  funkcionalne  grupe
	(amino
	grupa).
	Također
	prisustvo

	neproteinskih  komponenti  u  proteidima  može
	da  se
	dokaže
	specifičnim
	i  vrlo

	osjetljivim bojenim  reakcijama.

	            1. Biuretska reakcija
	
	
	
	



Biuretska reakcija je karakteristična za jedinjenja koja sadrže peptidnu vezu,-CONH-, kao što su npr. proteini i proizvodi hidrolize proteina (peptoni i polipeptidi). Ovu reakciju daju i neke aminokiseline kao što su npr. histidin, asparagin, serin i treonin. Istu reakciju daju i neka neproteinska jedinjenja kao npr. oksamid i urea (ona u toj reakciji daje biuret po kojem se dokazivanje i naziva biuretska reakcija), a daju je i molekule koje sadrže grupe =CH-NH- ili -CS-NH-.

Princip biuretske reakcije se zasniva na reakciji jedinjenja koja sadrže peptidnu vezu, u baznoj sredini, sa bakar(II)-sulfatom pri čemu nastaje kompleksna so bakra violetne boje. Intenzitet boje zavisi od broja peptidnih veza. Ako se reakcija izvodi na ureu u prvoj fazi zagrijavanjem nastaje biuret koji potom sa Cu++ i Na+ jonima daje crvenoljubičasti kompleks.

Reagensi: 1. Rastvor proteina (bjelance1-2 jajeta se rastvori u 1 L vode) ili serum
2. 10 % NaOH 
3. 2 % CuSO4 x 5 H2O 
 
Pribor: Čiste i suve epruvete


Izvođenje eksperimenta : 1-2 mL proteinskog rastvora se stavi u epruvetu i doda ista zapremina NaOH. Nakon miješanja se dodaju 1-2 kapi rastvora CuSO4. Nakon ponovnog miješanja se pojavi ružičasta boja nastalog kompleksa.

2. Ksantoproteinska reakcija

Ksantoproteinska reakcija se koristi za dokazivanje aromatičnih aminokiselina, fenilalanina, tirozina i triptofana, koje su prisutne u svim proteinima. Princip dokazivanja se sastoji u tome da azotna kiselina nitruje benzenove prstenove pomenutih aminokiselina pri čemu nastaju žuto obojena nitrojedinjenja koja u reakciji sa bazama prelaze u narandžasto obojene soli hinoidne strukture.[image: ][image: ]

Reagensi: 1. 1 % rastvor proteina
2. Konc. HNO3 
3. 20 % rastvor NaOH ili NH3 
4. 2 % rastvor glicina 
Pribor: Suve i čiste epruvete, plamenik

Izvođenje eksperimenta: U epruvetu se stavi 1 mL rastvora proteina i doda 5-6 kapi konc. HNO3 pri čemu se rastvor prvo zgruša zbog denaturacije preteina, a nakon  laganog zagrijavanja se žuto oboji zbog nastanka nitro derivata i potom nakon dodatka 2 mL 20 % rastvora NaOH pojavi se narandžasto obojenje zbog nastale hinoidne soli. Ako se ova reakcija izvede sa rastvorom glicina rezultat će da bude negativan jer glicin ne sadrži benzenov prsten.

 3. Millon-ov test

Millon-ova reakcija se koristi za dokazivanje prisustva aminokiseline tirozina u proteinima. Princip dokazivanja se sastoji u tome da se proteinski rastvor zagrijava sa Millon-ovim reagensom pri čemu nastaje nitrotirozin koji potom  u reakciji sa živom daje so merkuronitrotirozin koja je crvene boje. 


Reagensi: 1. Millon-ov reagens (u 57 mL konc. azotne kiseline rastvoriti 40 g živine soli prvo na hladno, a potom zagrijati na vodenom kupatilu i potom dobijeni rastvor razblažiti sa dvije zapremine destilovane vode i nakon stajanja izvjesno vrijeme nastali talog odvojiti dekantovanjem).
2. 10 % rastvor merkuri-sulfata u 10 % HNO3 

3. 1 % rastvor natrijum-nitrita 
4. 1 % proteinski rastvor ili serum 
Pribor: Epruvete i vodeno kupatilo

Izvođenje eksperimenta:U epruvetu uzeti 2-3 mL proteinskog rastvora i dodati 5-6 kapi Millon-ovog reagensa, u epruveti će da dođe do zgrušavanja, a nakon dužeg zagrijavanja na vodenom kupatilu sadržaj će da se oboji cigla-crvenom bojom.

 4. Ninhidrinska reakcija

Reakcija sa ninhidrinom (triketohidrindenhidratom) je karakteristična za α-aminokiseline i proteini koji u sebi sadrže te kiseline sa ninhidrinom daju plavo ili ljubičasto obojene proizvode. Aminokiseline prolin i oksiprolin sa istim reagensom daju žuto obojen proizvod. Reakcija se odvija tako da ninhidrin oksidiše aminokiseline pri čemu se sam redukuje do 1,3-diketohidrindola. Reakcija se završava tako što međusobno reaguju jedna molekula ninhidrina, jedna molekula amonijaka i jedna molekula 1,3-diketohidrindola pri čemu nastaje kompleks ljubičaste ili plave boje. Reakcija može da se predstavi slijedećim jednačinama:

Reagensi: 1. Rastvor proteina ili jako razblažen serum 
                 2. 0,2 % rastvor ninhidrina
Pribor: Epruvete i vodeno kupatilo ili plamenik

Izvođenje eksperimenta: U 3 mL rastvora proteina se doda oko 10 kapi rastvora ninhidrina i zagrijava se oko 1 minut. Zavisno od prirode proteina nastaće crvenkasta, crvenoljubičasta, ljubičasta ili plava boja.

Datum       									       Ime i prezime
__________________						_____________________

